MrBeast

**ג'יימס סטיבן** "**ג'ימי**" **דונלדסון** (באנגלית: **James Stephen** "**Jimmy**" **Donaldson**; נולד ב-7 במאי 1998), הידוע יותר בכינויו "**MrBeast**" (תרגום חופשי: מר חיית פרא; תעתיק: **מיסטר ביסט** או **מר ביסט**), הוא יוטיובר, איש עסקים ופילנתרופ אמריקאי. דונלדסון מנהל את ערוץ היוטיוב הפרטי "MrBeast", ולו כ-466 מיליון מנויים (נכון ל-8 בפברואר 2026). כמו כן, הוא יוצר התוכן השלישי הכי נעקב ברשת החברתית טיקטוק, עם למעלה מ-124.4 מיליון עוקבים (נכון ל-27 ביונואר 2026).

בנוסף, דונלדסון מפעיל את הערוצים "Beast Reacts" ,"MrBeast Gaming" ו-"MrBeast 2" ואת ערוץ הפילנתרופיה "Beast Philanthropy".

הוא שותף להקמת המיזמים "Team Trees" (גיוס כספים לקרן "Arbor Day", שגייסה למעלה מ-24 מיליון דולר) ו-"Team Seas" (ארגון גיוס כספים ל-"Ocean Conservancy" ול-"The Ocean Cleanup" שגייס למעלה מ-30 מיליון דולר). ובנוסף ל- Team Water  שגייס למעלה מ-40 מיליון דולר. כמו כן, הוא הבעלים של המסעדה הווירטואלית "MrBeast Burger" ומותג הממתקים "Feastables".

דונלדסון זכה בפרס "יוצר השנה" של פרסי סטרימי ארבע שנים ברציפות – בשנים 2020–2023; נוסף על כך, זכה דונלדסון בפרס "היוצר הגבר המועדף" בפרסי בחירת הילדים של ניקלודיאון ארבע פעמים ברציפות – בשנים 2022–2025. בשנת 2023 הכתיר אותו מגזין "טיים" כאחד מ-100 האנשים המשפיעים בעולם, וביולי 2025 נכלל ברשימת 100 היוצרים הדיגיטליים המשפיעים ביותר של המגזין.

בשנת 2024 דורג דונלדסון במקום הראשון ברשימת יוצרי התוכן המרוויחים ביותר של עיתון "פורבס", עם רווחים של כ-85 מיליון דולר. בשנת 2026 הונו הנקי הוערך בכ 2.6 מילארד דולר.

## ראשית חייו
ג'יימס סטיבן דונלדסון נולד בוויצ'יטה, קנזס, ב-7 במאי 1998. הוא גדל בגרינוויל שבקרוליינה הצפונית. בילדותו עבר דירה פעמים רבות, ולעיתים קרובות היה תחת השגחת או-פרים, בשל העבודה הממושכת של הוריו. ב-2007 התגרשו הוריו.

## קריירת יוטיוב
### ראשית הקריירה
בשנת 2012, כשהיה דונלדסון בן 13, החל את דרכו ביוטיוב עם ערוץ בשם "MrBeast6000". בתחילה פרסם סרטוני גיימינג בסגנון Let's Play  של המשחקים Call of Duty: Black Ops 2 ומיינקראפט, וכן ביקורת וטיפים ליוטיוברים.

לאחר שנשר מהאוניברסיטה, החלו דונלדסון וחבריו לנתח את שיטת אלגוריתם ההמלצות של יוטיוב, במטרה להבין כיצד ליצור סרטונים ויראליים. לדבריו: .

פריצת דרכו הגיעה בזכות סדרת סרטונים שלעגה לסרטוני יוטיוב לא מצליחים, והיא הביאה לו עשרות אלפי מנויים חדשים. עד אמצע 2016 היו לדונלדסון כ-30 אלף מנויים. שכן, באותה השנה השלים את לימודיו באקדמיה הנוצרית של גרינוויל, תיכון נוצרי-אוונגליסטי פרטי. לאחר מכן למד פרק זמן קצר באוניברסיטת מזרח קרוליינה, אך נשר מלימודיו על מנת להתמקד בקריירה כיוצר תוכן ביוטיוב במשרה מלאה.

עם הזמן גייס חברי ילדות – אווה (קריס) טייסון (לשעבר כריס טייסון), צ'נדלר האלואו, גארט רונלדס וג'ייק פרנקלין – במטרה שיעזרו לו בניהול הערוץ. חלקם הפכו לפנים המזוהות של צוות MrBeast. עם זאת, פרנקלין עזב את הצוות ב-2020, וקארל ג'ייקובס, ששימש בעבר כצלם, החליף אותו.

### 2017–2020: עלייה לתודעה הציבורית
#### 2017
בינואר פרסם דונלדסון סרטון בן כמעט יממה, שבו תיעד את עצמו סופר עד 100 אלף – סרטון שהפך לוויראלי וזכה לתהודה רחבה. כחודש לאחר מכן פרסם סרטון שבו תיעד את עצמו סופר עד 200 אלף. בתקופה זו התפרסם דונלדסון, בין היתר, בזכות אתגרים חדשים ביוטיוב.

#### 2018
עד שנה זו חילק דונלדסון כמיליון דולר במסגרת אתגריו, ובעקבות זאת כונה "הפילנתרופ הגדול ביותר של יוטיוב".

במהלך התחרות בין פיודיפאי ל-T-Series על התואר "הערוץ בעל מספר המנויים הרב ביותר ביוטיוב" , תמך דונלדסון בפיודיפאי באמצעות רכישת שלטי חוצות, וכן פרסומות בטלוויזיה וברדיו, ואף קנה מספר מקומות ביציעי סופרבול LIII, כשהוא וחבריו לבשו חולצות שעליהן נכתב "Sub 2 PewDiePie".

#### 2019
בדצמבר פרסם דונלדסון סרטון שבו ארבעה משתתפים התחרו סביב תיבה ובה מיליון דולר; האחרון שנותר במגע עם התיבה זכה בכסף. בסרטון אחר רכש כרטיסי לוטו בשווי מיליון דולר, ואת כ-750 אלף הדולר שבהם זכה השקיע ברכישת אי פרטי, שאותו העניק בהמשך במתנה לאחד מחבריו. כמו כן, באותה התקופה פרסם דונלדסון סרטון שבו שהה 24 שעות בתוך סליים, וסרטון שבו היה קבור חי במשך 50 שעות.

במרץ ארגן דונלדסון תחרות באטל רויאל מצולמת בלוס אנג'לס, בהשראת משחק הווידאו "Apex Legends", עם פרסים בסך 200 אלף דולר. את האירוע מימנה חברת Electronic Arts, המפיצה הרשמית של המשחק.

ב-23 בנובמבר פרסם דונלדסון סרטון שבו פתח "בנק חינמי". הסרטון עורר ביקורת לאחר שהועלו טענות על שימוש בכסף מזויף. בתגובה, הסביר כי עשה זאת מסיבות בטיחותיות, וכי המשתתפים קיבלו צ'קים אמיתיים לאחר הצילומים.

#### 2020
באפריל ערך דונלדסון תחרות "אבן נייר ומספריים" בשידור חי, בהשתתפות 32 משפיענים, עם פרס ראשון בסך 250 אלף דולר. האירוע הפך לשידור החי הנצפה ביותר ביוטיוב באותה עת, עם 662 אלף צופים בו זמנית. באוקטובר של אותה השנה ערך תחרות נוספת, הפעם בנושא טריוויה, עם פרס בסך 300 אלף דולר. הזוכות היו האחיות צ'רלי ודיקסי ד'אמיליו, אך הניצחון עורר מחלוקת בעקבות טענות לרמאות במהלך התחרות.

### 2021–הווה: הצלחה עולמית
#### 2021
ב-1 בינואר פרסם דונלדסון את הסרטון "YouTube Rewind 2020, Thank God It's Over", שבו הציג גרסה אישית ל-YouTube Rewind . זמן קצר לאחר מכן חתם על הסכם הפצת תוכן עם חברת Jellysmack לפייסבוק ולסנאפצ'ט.

בנובמבר פרסם דונלדסון את הסרטון "$456,000 Squid Game in Real Life!", שבו שוחזרה העונה הראשונה של סדרת הטלוויזיה "משחק הדיונון" עם 456 אנשים שניסו להתחרות על פרס בסך 456 אלף דולר, כאשר המטרה הייתה לנצח את כל המשחקים בתחרות, ומי שנפסל – מודח. בתוך שבוע חצה הסרטון 130 מיליון צפיות והיה בין הנצפים ביותר באותה השנה. נכון לדצמבר 2025, מונה הסרטון כ-890 מיליון צפיות וכ-19 מיליון לייקים, והוא הסרטון הנצפה ביותר בערוץ של דונלדסון. עלות ההפקה הוערכה בכ-3.5 מיליון דולר ובעקבות פרסומו נוספו לערוץ כ-10 מיליון מנויים. הסרטון ספג ביקורת שלפיה שפספס את המסר האנטי-קפיטליסטי של הסדרה. לעומת זאת, יוצר הסדרה, וואנג דונג-היוק, הגיב הערכה לשחזור.

בדצמבר ערך דונלדסון בהשתתפות 15 משפיענים, עם פרס בסך מיליון דולר שיועד למעריצי המנצח. הזוכה היה זאק קינג.

#### 2022
בינואר דירג עיתון "פורבס" את דונלדסון כיוטיובר המרוויח ביותר, עם הכנסה מוערכת של כ-54 מיליון דולר בשנת 2021.

ביולי חצה את רף 100 מיליון המנויים ביוטיוב, והפך לאדם השני ביוטיוב שמגיע להישג זה. ב-17 בנובמבר נקבע לזכותו שיא גינס ל"מספר המנויים הרב ביותר בערוץ יוטיוב בבעלות גבר", עם כ-112 מיליון מנויים. מחזיק השיא הקודם, פיודיפאי, החזיק בשיא כיוטיובר במשך כמעט עשר שנים.

#### 2023
באוקטובר חצה דונלדסון את רף 200 מיליון המנויים ביוטיוב.

#### 2024
ב-2 ביוני ערוצו של דונלדסון עקף את מספר המנויים (אז כ-267 מיליון) של הערוץ ההודי T-Series , והפך לערוץ היוטיוב בעלי מספר המנויים הגדול ביותר. ב-10 ביולי הפך ליוטיובר הראשון שהגיע ל-300 מיליון מנויים ביוטיוב, וב-13 ביולי פרסם את סרטון הספיישל "YouTubers Fight for $1,000,000", שהפך לסרטונו הנצפה ביותר ב-24 השעות הראשונות שלו באוויר – עם כ-71 מיליון צפיות ב-24 שעות. הסרטון כלל הופעות אורח של האווי מנדל, מירנדה קוסגרוב וג'ואי צ'סטנט.

ב-30 בנובמבר פרסם סרטון בשם "Beat Ronaldo, Win $1,000,000", שבו הופיעו אורחים מפורסמים וביניהם כריסטיאנו רונאלדו וטום בריידי.

#### 2025
ב-25 באפריל ארגנו דונלדסון והיוטיובר האורוגוואי פדה ויג'באני משחק כדורסל בין משפיענים דוברי אנגלית וספרדית. ביוני פרסם את הסרטון "Beat Neymar, Win $500,000", שבו הופיעו אורחים וביניהם ניימאר וסטפן קרי.

ב-1 ביוני 2025 הפך ליוטיובר הראשון שהגיע ל-400 מיליון מנויים ביוטיוב.

## קריירת משחק
מעבר לפעילותו ביוטיוב, דונלדסון השתתף במספר הפקות קולנוע וטלוויזיה.

ב-2023 דיבב עובר אורח בטיימס סקוור בסרט "צבי הנינג'ה: טירוף המוטנטים". מאוחר יותר באותה השנה דיבב את הדמות "Hot Sauce Crab" בסרט "מתחת לטיילת (סרט)" .

ב-2024 הופיע בתפקיד עצמו בסרט התיעודי "The Sidemen Story", המתאר את פעילות קבוצת היוצרים הבריטית "Sidemen", ובמקביל דיבב את "Panda Pig" בסרט "קונג פו פנדה 4".

ב-2025 דיבב בסדרה "אהבה, מוות ורובוטים" בתפקיד מנחה טקס.

## פילנתרופיה

### Team Trees
ממוזער|סמליל הפרויקט "Team Trees".
ב-25 באוקטובר 2019 השיקו דונלדסון ומהנדס נאס"א לשעבר, היוטיובר מארק רובר, פרויקט גיוס תרומות שיתופית בשם "TeamTrees#". מטרת הפרויקט הייתה לגייס 20 מיליון דולר עד 1 בינואר 2020, ועל כל דולר שייתרם – יישתל עץ אחד.

יוטיוברים מובילים, ובהם Rhett & Link, Marshmello, iJustine, מרקס בראונלי ו-Ninja, קידמו את היוזמה והנטיעות החלו באוקטובר 2019 בפארקים הלאומיים של ארצות הברית. ב-24 שעות הראשונות של הפרויקט נתרמו כמעט 4 מיליון דולר.

ב-19 בדצמבר של אותה השנה חצה הפרויקט את יעדו – 20 מיליון דולר; עם תרומות משמעותיות של מנכ"לים וחברות גדולות מחרבי העולם, ובהם ג'ק דורסי, סוזן ווג'יצקי, אילון מאסק וטוביאס לוטקה. לוטקה תרם את הסכום הגדול ביותר, שאפשר מימון לנטיעת 1,000,001 עצים. עד יוני 2025 ניטעו למעלה מ-24.8 מיליון עצים במסגרת היוזמה. דיווח של PBS חשף כי באזור מסוים שרדו רק כ-6% מהעצים הראשונים שניטעו.ממוזער|סמליל העמותה "Beast Philanthropy".

### Beast Philanthropy
ב-18 בספטמבר 2020 הקים דונלדסון את "Beast Philanthropy" – עמותה ללא מטרות רווח וערוץ יוטיוב באותו השם. על הקמת העמותה הודיע דונלדסון בערוץ הראשי שלו. על כן, ומינה את דארן מרגוליאס למנכ"ל, ואת דן מייס (יוטיובר ומפיק דוקומנטרי) לאחרי התיעוד ויצירת התוכן בערוץ.

הארגון פועל באמצעות מתנדבים, ונתמך מתרומות כספיות, חסויות, מכירת מרצ'נדייז והכנסות מערוץ היוטיוב שלו. לפי הארגון, כל הרווחים נתרמים במלואם.

פעולות הארגון כוללות חלוקת מזון בקנה מידה גדול, מימון טיפולים רפואיים דחופים, סיוע בעת אסונות, פרויקטים לשיפור הגישה למים נקיים באפריקה ותמיכה ביוזמות חינוכיות ורווחת בעלי חיים.

### Team Seas
ממוזער|סמליל הפרויקט "Team Seas".
ב-29 באוקטובר 2021 השיקו דונלדסון ומהנדס נאס"א לשעבר, היוטיובר מארק רובר, פרויקט גיוס תרומות שיתופית ביוטיוב בשם "TeamSeas#", שמטרתו הייתה לגייס 30 מיליון דולר עבור הארגונים "Ocean Conservancy" ו-"The Ocean Cleanup" עד 1 בינואר 2022. הכספים יועדו למימון הסרת 30 מיליון פאונד (כ-13.6 מיליון קילוגרם) של פסולת מאוקיינוסים, מנהרות ומחופים. על כל דולר שייתרם יוסר פאונד אחד (כ-0.45 קילוגרם) של פסולת.

יוטיוברים מובילים, ובהם AzzyLand, DanTDM, TommyInnit, LinusTechTips, TierZoo, LEMMiNO, The Infographics Show, Hannah Stocking, Dhar Mann ומרקס בראונלי, קידמו את היוזמה. בנוסף, היה שיתוף פעולה עם "BEN" ועם היוזמה העולמית "TubeBuddy", המונה כ-8 מיליון יוצרים.

נכון ליוני 2025, היעד המקורי של 30 מיליון דולר נחצה, וגויסו גויסו למעלה מ-34 מיליון דולר.
### סרטוני פילנתרופיה
בשנת 2023 פרסם דונלדסון בערוץ היוטיוב הראשי שלו סדרת סרטונים שבה מימן ניתוחים וסיוע רפואי לאנשים עם מוגבלויות. לפי הסרטונים, כאלף אנשים עם עיוורון עברו הליכים שהשיבו להם את הראייה, וכאלף כבדי שמיעה קיבלו סיוע שאפשר להם לשמוע. ב-11 בינואר 2025 פרסם דונלדסון סרטון נוסף בסדרה, שבו מימן לכאלפיים אנשים עם קטיעות גפיים ברחבי העולם.

### Team Water
ממוזער|150x150 פיקסלים|סמליל הפרויקט "Team Water".
ב-1 באוגוסט 2025 השיקו דונלדסון ומהנדס נאס"א לשעבר, היוטיובר מארק רובר, פרויקט גיוס תרומות שיתופי בשם "TeamWater#", שמטרתו היא לגייס 40 מיליון דולר עבור "WaterAid"  עד סוף אוגוסט 2025. לפי היוזמה, היעד של 40 מיליון דולר נועד לסייע להרחבת הגישה למים נקיים עבור עד 40 מיליון איש.

## מיזמים עסקיים
### אצבע על האפליקציה
ביוני 2020 שיתף דונלדסון פעולה עם קבוצת האמנות "MSCHF" והשיק את המשחק "Finger on the App" – משחק מובייל שבו המשתתפים נדרשו להחזיק אצבע על המסך, והאחרון שמוריד את האצבע זוכה בפרס כספי בסך 25 אלף דולר. לבסוף, ארבעה משתתפים זכו בפרס של 80 אלף דולר לאחר שהחזיקו את אצבעותיהם על צג המכשיר למעלה מ-70 שעות. המשחק זכה להצלחה, ובעקבותיו תוכנן המשך בשם "Finger on the App 2". בגרסה הפרס עמד בסך 100 אלף דולר, והזוכה החזיק את אצבעו על צג המכשיר למעלה מ-51 שעות. המקום השני זכה בפרס בסך 20 אלף דולר.

### MrBeast Burger

ממוזער|237x237 פיקסלים|סמליל רשת המסעדות "MrBeast Burger".
לקראת שנת 2021 הקים דונלדסון רשת מסעדות בשם "MrBeast Burger". בהמשך, הרחיב את מיקומי המסעדות, ונכון לאוגוסט 2025, רשת המסעדות נמצאת ב-5 מדינות: ארצות הברית, קנדה, הממלכה המאוחדת, פוארטו ריקו, הפיליפינים.

ב-4 בספטמבר 2022 נפתח הסניף הפיזי הראשון של רשת המסעדות בקניון American Dream שבאיסט רתרפורד, ניו ג'רזי.

מאז הקמתה התרחבה הרשת ליותר מאלפיים סניפים בין-לאומיים.

ב-17 ביוני 2023 הביע דונלדסון כוונה לסגור את רשת MrBeast Burger בשל בעיות באיכות המזון, ואמר כי הוא מתחרט על "עסקה גרועה" שחתם עם חברת Virtual Dining Concepts. לדבריו, החברה אינה מאפשרת לו להפסיק את השותפות למרות הפגיעה במותג שלו. ב-31 ביולי של אותה השנה הגיש דונלדסון תביעה נגד החברה בבית משפט פדרלי, בטענה כי פגעה במוניטין שלו כשהעדיפה התרחבות על פני שמירה על איכות, וכן כי לא קיבל תשלומים במסגרת השותפות. מנגד טענה החברה כי דונלדסון בנה את שמו בין היתר בזכות MrBeast Burger, והאשימה אותו בניסיון להשיג עסקה טובה יותר תוך הפעלת לחץ. שבוע לאחר מכן, ב-7 באוגוסט, הגישה החברה תביעה נגדית של דונלדסון וחברת Beast Investments, בטענות להפרת חוזה, הפרעה מכוונת והפרת התחייבויות, ודרשה פיצויים של למעלה מ-100 מיליון דולר. בהמשך משך דונלדסון את תביעתו והגיש אותה מחדש בבית משפט מדינתי.

### Feastables

בינואר 2022 דונלדסון על הקמת חברת המזון "Feastables", שהושקה עם מותג חטיפי השוקולד "MrBeast bar" בשלושה טעמים (קלאסי, שקדים ו-Quinoa Crunch). ההשקה לוותה בהגרלות פרסים בהיקף כולל של למעלה ממיליון דולר, ובהמשך פורסם הסרטון "I Built Willy Wonka's Chocolate Factory!", שבו התחרו משתתפים על פרס של 500 אלף דולר. לפי דיווחים, במהלך חודשי הפעילות הראשונים הסתכמה הכנסות החברה בכ-10 מיליון דולר.

עם הזמן התרחבה פעילותה של החברה, ומוצריה נמכרים גם באירופה, באוסטרליה ובאפריקה.

ב-2 באוקטובר 2023 הכריזה החברה על שיתוף פעולה עם קבוצת ה-NBA שארלוט הורנטס, שבמסגרתו הופיע סמל המותג של על מדי הקבוצה לעונת 2023–2024. שותפות זו הסתיימה בסוף 2024.

בפברואר 2024 השיקה החברה מיתוג מחודש של השוקולד שלה, שכלל עיצוב חדש, נוסחה מעודכנת וטעמים נוספים.

### Lunchly
בספטמבר 2024 הכריז דונלדסון על "Lunchly" – מותג מארזי חטיפים שנועד לשמש חלופה בריאה יותר ל-Lunchables . המיזם הוקם בשיתוף עם היוטיוברים KSI ולוגאן פול, ושילב מוצרים קיימים של השלושה, כמו משקאות "Prime" ושוקולד Feastables – לצד מארזים על בסיס בשר הודו, גבינה, נאצ'וס או פיצה.

המותג עורר ביקורת ברשתות החברתיות על שיטות השיווק ועל הערך התזונתי של מוצריו. בין היתר, היוטיובר DanTDM טען כי מדובר ב"מכירת זבל לילדים". כמו כן, דווח גם על מקרים של עובש במוצרים.

### בטלוויזיה
בשנת 2023 הושק ערוץ טלוויזיה חינמי בשם "MrBeast", המשדר סרטונים שפורסמו בעבר בערוץ היוטיוב של דונלדסון. הערוץ משודר בשירות הסטרימינג Roku Channel.

## סדרת הטלוויזיה "Beast Games"

במרץ 2024 הודיעו דונלדסון ואולפני אמזון על הפקת סדרת ריאליטי חדשה בשם "Beast Games", שתשודר בלעדית בפריים וידאו. הסדרה תוארה כ"סדרת תחרות הריאליטי הגדולה ביותר בעולם", ובה אלף מתמודדים המתחרים על פרס בסך 5 מיליון דולר – מהפרסים הגדולים בתולדות הטלוויזיה והסטרימינג לאדם אחד.

הסדרה עלתה לשידור ב-19 בדצמבר 2024 ושברה 44 שיאי גינס, ובהם "הפרס הכספי הגדול ביותר בתוכנית ריאליטי", "סט הצילומים הגדול ביותר שבו צולמה תוכנית ריאליטי" (כ-6,366 מ"ר), "המספר הגדול ביותר של מצלמות שפעלו בו זמנית".

במקביל, עלתה ביקורת מצד משתתפים שטענו כי במהלך ההפקה נמנעו מהם מזון, מים, תרופות ומיטות במהלך הפסקות. כמה מהם אף אושפזו, וחלק הועברו באלונקות בשל פציעות. דובר מטעם דונלדסון ייחס את התקלות לתקלת מחשוב עולמית (בעקבות עדכון כושל של קראודסטרייק), למזג אוויר קיצוני ולקשיים לוגיסטיים בלתי-צפויים.

בספטמבר 2024 הוגשה תובענה ייצוגית מטעם חמישה מתמודדים לשעבר בסדרת הטלוויזיה "Beast Games" נגד דונלדסון, אמזון וחברות הפקה, בבית המשפט העליון של מחוז לוס אנג'לס, קליפורניה. בתביעה נטען כי במהלך צילומי הסדרה חוו המתמודדים התעללויות והתנכלויות, הטרדות מיניות, וכן הוצאות שלא הוחזרו ושכר שלא שולם. עוד נטען כי חלק מההפרות נועדו להבטיח זכאות לזיכויי מס ברשויות המקומיות של מדינת נבדה, וכי התובעים אולצו לחתום על חוזים בלתי-חוקיים ולמסור מידע כוזב לרשויות בנבדה לשם קבלת זיכויי מס שלא הגיעו להם.

למרות הביקורת, סדרת הטלוויזיה הפכה לתוכנית הלא-מתוסרטת הנצפית ביותר בתולדות פריים וידאו, עם כ-50 מיליון צופים בתוך 25 ימים. דונלדסון ציין כי העסקה עם אמזון, בשווי כ-100 מיליון דולר, הייתה "החלטה כלכלית גרועה", וכי הפסיד ממנה עשרות מיליוני דולרים.

## מחלוקות
### סביבת עבודה
כמה מעובדיו לשעבר של דונלדסון טענו כי בצוותו התקיימה סביבת עבודה קשה. מאט טרנר, שעבד כעורך בשנים 2018–2019, טען כי דונלדסון העליב אותו כמעט מדי יום ואף כינה אותו "מפגר", וכי לא קיבל קרדיט על עבודתו. עורך אחר, נייט אנדרסון, עזב לאחר שבוע בשל דרישות מוגזמות, וכינה את דונלדסון "פרפקציוניסט". לאחר שתיאר אנדרסון את חוויותיו, קיבל איומים על חייו ממעריציו של דונלדסון. תשעה עובדים נוספים טענו כי דונלדסון היה נדיב לעיתים, אך התנהגותו השתנה כשהמצלמות כבו. דונלדסון הכחיש את הטענות, וציין כי הוא מציב סטנדרטים גבוהים אך אין מדובר בסביבת עבודה רעילה. לדבריו, העניק לטרנר עשרת אלפים דולר והמליץ עליו לעבודה אחרת.

### האשמות נגד אווה קריס טייסון
ב-24 ביולי 2024 פיטר דונלדסון את אווה (קריס) טייסון (לשעבר כריס טייסון), אחת מחברות הצוות המקוריות בערוץ, בעקבות האשמות נגד טייסון בהתנהגות מינית בלתי-הולמת עם מספר קטינים ובהפעלת לחץ על עובד לשעבר לבצע מעשים מיניים. עם זאת, טייסון פרסמה הצהרה שלפיה התרחקה מהערוץ מרצונה וכי ההחלטה לעזוב הייתה הדדית.

בתגובה לפרסומים הודיע דונלדסון כי שכר משרד עורכי הדין העצמאי "Quinn Emanuel Urquhart & Sullivan" לבדיקת הנושא. ב-1 בנובמבר 2024 פרסם משרד עורכי הדין את ממצאיו, שלפיהם ההאשמות נגד טייסון היו חסרות בסיס. החקירה כללה 39 ראיונות עם עובדים בעבר ובהווה ובחינה של למעלה מ-4.5 מיליון מסמכים, לרבות תכתובות בטלפון הסלולרי, דואר אלקטרוני, טלגרם, דיסקורד, וואטסאפ ו-Slack.

אחד הקטינים המעורבים הכחיש בתחילה את האירועים בציוץ שלפיו האינטראקציות בינו לבין טייסון כללו לא יותר מ"כמה בדיחות חריגות", וכי סרטונים על המקרה "מעוותים את האמת". מאוחר יותר חזר בו, אמר כי השיחות לא התאימו לגילו, ובהיותו קטין באותה עת לא עמד על חומרתן. בהמשך דווח כי הועלו ל-GitHub כ-500 אלף הודעות משרת דיסקורד המזוהה עם טייסון ומעורבים נוספים בפרשה, הכוללות לכאורה שיחות מפורשות; ההודעות הוסרו כעבור ימים אחדים, ו-GitHub מסרה כי הדבר הפר את כללי הפלטפורמה שלה.

### DogPack404
ב-24 ביולי 2024 פרסם עובד לשעבר בצוותו של דונלדסון, המזוהה ביוטיוב בשם "DogPack404", סרטון שבו טען כי דונלדסון זייף תחרויות, ניהל הגרלות בלתי-חוקיות, זייף קטעי וידאו וחתימות, והונה מעריצים. נכון לאוגוסט 2025, מונה הסרטון כ-16 מיליון צפיות.

בסרטון נוסף, שפורסם ב-8 באוגוסט 2024, ראיין DogPack404 עובד לשעבר אחר, ג'ייק וודל, שתיאר תנאי עבודה תובעניים שלטענתו כללו מניעת שינה. לדבריו, בעקבות זאת סבל מנדודי שינה. עוד נטען כי דונלדסון העסיק עבריין מין מורשה, שהואשם בעבר בתקיפת ילד בן 11. נטען גם כי במהלך צילומי אחד הסרטונים התלוננו מספר נשים על צלם בצוות, שלכאורה ניסה לגרום להן לשאיפת אדי צבע והטריד אותן מינית. נכון לאוגוסט 2025, מונה הסרטון כ-12 מיליון צפיות.

### היתרי הצילום וההליכים המשפטיים במקסיקו
במאי 2025 פרסם דונלדסון סרטון בשם "I Survived 100 Hours In An Ancient Temple". הסרטון שצולם בין היתר בצ'יצ'ן איצה ובקלקמול. המכון הלאומי לאנתרופולוגיה והיסטוריה של מקסיקו (INAH) מסר כי העניק היתרי צילום וליווה את ההפקה, אך טען כי הסרטון כלל אלמנטים מבוימים והציג אירועים שלא התרחשו בפועל. עוד צוין כי היתר הצילום שהעניק אסר שימוש מסחרי באתרי העתיקות ופרסום מותגים – ואולם בסרטון שפורסם שולבו קטעי קידום למותג Feastables של דונלדסון. בעקבות זאת הגיש המכון תביעה נגד חברת ההפקה "Full Circle Media" בשל שימוש מסחרי אסור בסרטון, שכן נשיאת המכון ביקשה לבדוק את תנאי ההיתר. דונלדסון מסר כי היו בידיו היתרים וכי פעל לפי ההנחיות.

### כלי בינה מלאכותית ליצירת תמונות ממוזערות
ביוני 2025, בשיתוף פלטפורמת "Viewstats", הודיע דונלדסון על מחולל תמונות ממוזערות (Thumbnails) חדש המבוסס על בינה מלאכותית, המסוגל ליצור וריאציות באמצעות החלפת פנים וסגנונות על בסיס תמונות ממוזערות של סרטונים פופולריים. לפי סרטון הדגמה, הכלי יכול לסרוק ערוץ יוטיוב ולהפיק ממנו תמונות ממוזערות חדשות; הוא מיועד לעבוד גם על ערוצים אחרים, ומאפשר להזין ידנית כתובת URL או שם ערוץ על מנת להפיק וריאציות נוספות – גם כאשר מדובר בתמונות ממוזערות של יוצרים אחרים, ללא הסכמתם.

המוצר עורר גינויים מיוצרי תוכן ואומנים אחרים, שטענו כי דונלדסון מעודד שימוש לא-מורשה בעבודתם ובזהות המותג שלהם. היוטיובר Jacksepticeye ביקר את הכלי לאחר שהלוגו שלו וסגנון התמונות הממוזערות שלו הופיעו בחומרי קידום ללא הסכמתו, והוא כינה את הפרקטיקה של שימוש בעבודת אחרים בלתי-אתית. יוצר תוכן נוסף בשם PointCrow התנגד להפצת הכלי וטען: .

בעקבות הביקורת מצד יוצרי התוכן והאומנים, דונלדסון הודיע בטוויטר (X) כי הסיר את כלי יצירת התמונות הממוזערות מאתר Viewstats.

## תדמית ציבורית
מאז 2 ביוני 2024 MrBeast הוא ערוץ היוטיוב בעלי מספר המנויים הגדול ביותר, לאחר שעקף הערוץ ההודי T-Series . בסקר של חברת המדיה האמריקאית Insider Inc. , כ-70% מהנשאלים תפסו את דונלדסון כדמות חיובית, לעומת כ-12% שהיו בעלי דעה שלילית כלפיו.

לצד זאת הושמעה ביקורת על סרטוני הפילנתרופיה שלו, שזכו לכינוי "פורנו צדקה"  בטענה לניצול העוני לצורכי צפיות ולכך שהעשייה הפילנתרופית אינה מטפלת באי-השוויון בחברה. דונלדסון השיב כי אינו מרוויח מערוץ הפילנתרופיה שלו וכי כל הכנסותיו מיועדות לצדקה, ואף הדגיש את הצורך בהתערבות ממשלתית בבעיות מערכתיות.

## חיים אישיים
מאז 2022 נמצא בזוגיות עם הסטרימרית תיאה בויסן. ב-1 בינואר 2025 הודיע על אירוסיהם.

### פוליטיקה
דונלדסון מגדיר את עצמו כא-פוליטי , כדי שלא להרחיק קהלים וכדי לשמור על השפעתו בפעילות הצדקה. עם זאת, ב-2022 ציין בפודקאסט שישקול לרוץ לבחירות בארצות הברית. בבחירות לנשיאות בשנת 2024 צייץ: . בהמשך הבהיר מחדש את עמדתו הא-פוליטית.

**להט"ב**

בראיון לרולינג סטון סיפר דונלדסון כי נטש את הנצרות האוונגליסטית וכי הוא מגדיר עצמו אתאיסט אגנוסטי. הוא התנער מעמדות הומופוביות שספג בילדותו, וציין כי בעבר הושפע מהתנגדות דתית להומוסקסואליות. מאז דחה עמדות אלה והתנער מההרטוריקה האנטי-להט"בית .

עם זאת, בעבר, כנער, צייץ אמירות הומופוביות שמחק בהמשך בעקבות פרסום בכתב העת האטלנטיק. ב-2021 דובר מטעמו הצהיר כי אמירות אלה אינן מייצגות אותו עוד.

באפריל 2023, לאחר שחברתו אווה (קריס) טייסון (לשעבר כריס טייסון) הודיעה על תחילת טיפול הורמונלי חלופי נשי, יצא דונלדסון להגנתה מול תגובות טרנספוביות. בהמשך יצאה טייסון מהארון כאישה טרנסית.

## פילמוגרפיה
### קולנוע וטלוויזיה

### קליפים מוזיקליים

## פרסים ומועמדויות

### פרסים

## קישורים חיצוניים

* 
* 

## הערות שוליים

*
קטגוריה:יוטיוברים אמריקאים
קטגוריה:טיקטוקרים אמריקאים
קטגוריה:אנשי עסקים אמריקאים
קטגוריה:נדבנים אמריקאים
קטגוריה:פורבס 30Under30
קטגוריה:אמריקאים שהופיעו ברשימת טיים 100
קטגוריה:MrBeast: צוות הערוץ
קטגוריה:אמריקאים שנולדו ב-1998